送范中濟侍郎知慶州
作者：孔武仲
朝代：宋

paragraphs: 平時廣朝中，相見輒歡喜。
昂藏八尺身，所負必奇偉。
四方獻善敗，軍國盈虚計。
叩之如川流，滚滚不知已。
天子曰汝能，吾臣鮮其比。
而况所設施，粲粲在邊鄙。
西戎未純一，汝可三軍帥。
擒之或縱之，高枕惟爾恃。
公拜稽首歸，眉目凛生氣。
頑童玩天恩，豢養若驕子。
欲痛以鞭笞，而畏啼不止。
二者不兩全，在所以節制。
又如畜狂犬，繫頸不繫尾。
收其要害處，進退隨所指。
重城夜徹關，沙漠浄如水。
辭别不躊躇，安邊從此始。